მიროსლავი

მიროსლავი () — ქალაქი ჩეხეთის რესპუბლიკის სამხრეთ მორავიის მხარეში. ზნოიმოს რაიონში მდებარეობს. მიროსლავის მუნიციპალიტეტში ერთიანდება კაშენეცი. ქალაქი ცნობილია ვაზისა და გარგარის კულტურებით.

გეოგრაფია
ქალაქი მიროსლავი ზნოიმოს ჩრდილო-აღმოსავლეთით, დაახლოებით 33 კილომეტრში მდებარეობს, ხოლო რეგიონალურ დედაქალაქ ბრნოდან 21 კილომეტრითაა დაცილებული. ქალაქის ტერიტორია ბობრავას მთიანეთსა და დიე-სვრატკას ხეობას შორისაა გაშლილი. მის მუნიციპალურ ტერიტორიაზე მდებარე ყველაზე მაღალზე მდებარე წერტილის სიმაღლე 360 მეტრია ზღვის დონიდან. ქალაქის სამხრეთით ბორცვებზე მიროსლავის ბორცვების ბუნების ძეგლია დაარსებული.

ისტორია
მიროსლავი ისტორიულ წყაროებში პირველად 1222 წელს არის ნახსენები. ამ ისტორიულ წყაროში მოხსენიებული ადგილმდებარეობა ჩესკა-ვესი დღეს ქალაქის წმინდა პეტრესა და პავლეს ეკლესიის მიდამოებში მდებარეობს. ამ წყაროს მიხედვით მიროსლავის მამულებს ავსტრიელი თავადები ფლობდნენ და მათ გერბზე სამი წყლის შროშანი (დუმფარა) იყო გამოსახული. ქალაქის დღევანდელი ცენტრის ადგილზე 1387 წელს მოხსენიებულია დასახლება პროსტრჟედნი-ვესი, რომელსაც მოგვიანებით მიროსლავი ეწოდა.

მოგვიანებით, 1497 წლიდან 1569 წლამდე აქაურ მამულებს ვალეცკის გვარის დიდგვაროვნები მართავდნენ. სწორედ მათი მმართველობის პერიოდში მიიღო მიროსლავმა სავაჭრო ქალაქის სტატუსი. 1965 წელს მიროსლავს ქალაქის სტატუსი მიენიჭა. 

ქალაქში მნიშვნელოვანი რაოდენობის ებრაული მოსახლეობა ცხოვრობდა. მას შემდეგ, რაც ებრაელები 1454 წელს ბრნოდან და ზნოიმოდან განდევნეს, მათი დიდი ნაწილი მიროსლავში გადავიდა საცხოვრებლად. ებრაული თემი მეორე მსოფლიო ომის და ჰოლოკოსტის დროს გაქრა.

ღირსშესანიშნაობები
ყველაზე მნიშვნელოვანი ძეგლი მიროსლავის ციხეა. მიროსლავის გოტიკური ციხესიმაგრე ისტორიულ წყაროებში პირველად 1387 წელს არის მოხსენიებული. მოგვიანებით ციხესიმაგრე დაინგრა და XVI საუკუნეში ის ხელახლა ააშენეს, ახალმა ციხესიმაგრემ რენესანსის რეზიდენციის ფუნქცია შეიძინა. 1670-იანი წლებიდან 1761 წლამდე შენობაზე ბაროკოს სტილის ცვლილებები შეიტანეს, თუმცა ციხემ გოთურ-რენესანსული იერსახე მაინც შეინარჩუნა. დღეს ციხესიმაგრე ქალაქის საკუთრებაა და ღიაა დამთვალიერებელთათვის.

1846 წელს მიროსლავში აგებული ნეოკლასიციზმის არქიტექტურის ნიმუშია ჩეხი ძმების ევანგელისტური ეკლესია. ის ეკლექტიკური დარბაზული ნაგებობაა. 1935 წელს აღადგინეს და მასში დაამონტაჟეს ელექტროენერგია, ბოლო რესტავრაცია 1995 წელს ჩატარდა. ეკლესიის ორგანი 1963 წელს არის შექმნილი და 2000 წელს გარემონტდა. ელექტრო გათბობა 1974 წელს დამონტაჟდა.

1843–1845 წლებში აგებული ყოფილი სინაგოგა დღეს კულტურის სახლის ფუნქციას ასრულებს. გამორჩეული ისტორიული ძეგლია მიროსლავის ებრაელთა სასაფლაო. მისი ფართობი 5 832 მ²-ია და XVI საუკუნეში დაარსდა. დღეს შემორჩენილი უძველესი საფლავი 1667 წლით თარიღდება.

წმინდა პეტრესა და პავლეს ეკლესია ბაროკოს სტილში 1722–1729 წლებში აშენდა. ის ქალაქის ჩრდილოეთ ნაწილში მდებარეობს, სადაც მიროსლავის თავდაპირველი დასახლება დაარსდა.

ცნობილი ადამიანები
ისიდორ ნოიმანი (1832–1906) — ავსტრიელი დერმატოლოგი
იაკობ ჰერცოგი (1842–1915) — ავსტრიელი მწერალი და ჟურნალისტი
ავივა ბარ-ონი (დაიბადა 1932 წელს) — ჰოლოკოსტს გადარჩენილი ებრაელი საზოგადო მოღვაწე

დაძმობილებული ქალაქები
 მედზევი, სლოვაკეთი
 სვატი-იური, სლოვაკეთი

 ფოტოგალერეა 

</center>

რესურსები ინტერნეტში

სქოლიო

კატეგორია:სამხრეთ მორავიის მხარის ქალაქები